A4-0224/98

Päätöslauselma komission tiedonannosta: Toimintasuunnitelma Euroopan tekstiili- ja vaatetusteollisuuden kilpailukyvyn edistämiseksi (KOM(97)0454 - C4-0626/97)

Euroopan parlamentti, joka

- ottaa huomioon komission tiedonannon (KOM(97)0454 - C4-0626/97),

- ottaa huomioon komission kertomuksen sisämarkkinoiden vaikutuksesta naisten työllisyyteen tekstiili- ja vaatetusteollisuudessa ((Ks. Social Europe - täydennysosa, 2/91.)),

- ottaa huomioon jäsenvaltioiden työllisyyspolitiikkaa koskevat komission suuntaviivat vuodeksi 1998 (KOM(97)0497),

- ottaa huomioon 11. lokakuuta 1990 antamansa päätöslauselman monikuitusopimuksen mahdollisesta uudistamisesta tai sitä seuraavasta järjestelmästä vuoden 1991 jälkeen ((EYVL C 284, 12.11.1990, s. 147.)),

- ottaa huomioon 10. huhtikuuta 1992 antamansa päätöslauselman yhteisöaloitteesta, joka koskee tekstiili- ja vaatetusalasta voimakkaasti riippuvaisia alueita (Retex) ((EYVL C 125, 18.5.1992, s. 276.)),

- ottaa huomioon 14. marraskuuta 1996 antamansa päätöslauselman kansainvälisen kehityksen vaikutuksesta yhteisön tekstiili- ja vaatetusalaan ((EYVL C 362, 12.2.1996, s. 248.)),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön sekä taloudellisten ulkosuhteiden valiokunnan, työllisyys- ja sosiaaliasiain valiokunnan ja aluepoliittisen valiokunnan lausunnot (A4-0224/98),

A. ottaa huomioon, että tekstiili- ja vaatetusala edusti vuonna 1996 koko EU:n teollisuuden lisäarvosta 4,2 prosenttia ja työvoimasta 7,6 prosenttia, kaupan volyymi ylitti 180 miljardia ecua, ja tuonnin ja viennin taso oli vastaavasti noin 44 miljardia ecua ja 30 miljardia ecua,

B. ottaa huomioon arvon, joka on komission aloittamalla, työmarkkinaosapuolten välisellä vuoropuhelulla, jonka tarkoituksena on tunnistaa alan erityistarpeet, ja toivoo vuoropuhelun jatkuvan,

C. ottaa huomioon, että toimiala työllisti noin 120 000 yrityksessä 2 250 000 ihmistä ja naispuolisen työvoiman prosentuaalinen osuus oli huomattava ja että vuosien 1990 ja 1996 välisenä aikana toimialalta hävisi noin 600 000 työpaikkaa, 100 000 pelkästään vuonna 1996, ja että toimialalta ennustetaan häviävän lähivuosina noin 800 000 työpaikkaa,

D. ottaa huomioon, että komission kertomuksesta sisämarkkinoiden vaikutuksesta naisten työllisyyteen tekstiili- ja vaatetusteollisuudessa käy ilmi, että yli 75 % alan työvoimasta on naisia, mikä tarkoittaa, että ala on naisten työllisyyden kantava voima Euroopan teollisuudessa,

E. ottaa huomioon, että yritysten lopettamisesta ja lukuisien työpaikkojen hävittämisestä johtuvat alan rakennemuutosstrategiat ovat kohdistuneet erityisen voimakkaasti naispuolisiin työntekijöihin, koska ala on hyvin naisvaltainen ja suurin osa naispuolisista työntekijöistä on sijoitettu tehtäviin, joissa vaaditaan vain vähän tai ei lainkaan koulutusta,

F. ottaa huomioon, että jäsenvaltioiden työllisyyspolitiikkaa koskevissa komission suuntaviivoissa esitetään neljä toimintalinjaa, jotka koskevat yrittäjähenkeä, työllistämiskykyä, sopeutumiskykyä ja yhtäläisiä mahdollisuuksia,

G. ottaa huomioon, että toimialalle on ominaista sekä kansallisella että EU:n tasolla erityinen tuotantoketju, joka ulottuu kuitujen valmistajista koneiden valmistajiin ja kankaiden ja vaatteiden valmistajista jälleenmyyjiin,

H. ottaa huomioon, että toimialan kilpailukyvyn vahvistamisen vuoksi etusijalle asetetaan pääomavaltaiset toiminnot ja työvoimavaltaisia toimintoja siirretään alempien palkkakustannusten maihin, mikä ei kuitenkaan saa aiheuttaa kilpailun vääristymistä, ja näitä toimintoja yhdennetään pk-yritysverkkoon alihankintasopimuksin, joita tehdään toimialan monikansallisten ryhmien tai yritysten kanssa,

I. ottaa huomioon, että kilpailu toimialalla on voimakkaasti alueellisesti keskittynyttä, ennen kaikkea EU:n epäsuotuisimmille alueille, ja sillä on suuri taloudellinen merkitys tiettyjen jäsenvaltioiden tuotantorakenteille, talouselämälle ja sosiaalisille olosuhteille, mikä tekee näistä haavoittuvampia epäsymmetrisille ulkoisille talouskriiseille,

J. ottaa huomioon, että toimialaan kohdistuu ankara kilpailupaine, joka johtuu kolmansista maista, jotka käyttävät hyväkseen paljon suoria ja epäsuoria tukia, ja toimialan maailmanlaajuisesta vapauttamisesta, joka tapahtuu tekstiili- ja vaatetusalan sopimuksen (ATC) toisen vaiheen tullessa voimaan WTO:n puitteissa,

K. ottaa huomioon, että monikuitusopimuksen voimassaolo päättyy vuoteen 2006 mennessä ja että Euroopan tekstiili- ja vaatetusteollisuus toimii yhä maailmanlaajuisemmissa ja kovemmissa kilpailuoloissa,

L. ottaa huomioon kasvaneet kilpailupaineet, jotka johtuvat Euroopan sisämarkkinoiden luomisesta, äskettäisestä kolmansien maiden kanssa solmittujen kauppasopimusten, nimittäin Turkin kanssa solmitun tulliliiton, voimaantulosta, Itä-Euroopan maiden kanssa käytävän kaupan etenevästä vapauttamisesta, josta päätettiin 1. tammikuuta 1998, ja laajentumista edeltävien toimien seurauksista,

M. ottaa huomioon, että ulkoinen jalostusmenettely on viime vuosina mahdollistanut työvoimavaltaisten toimintojen siirtämisen Keski- ja Itä-Euroopan sekä Välimeren alueen maihin kilpailukyvyn kasvattamisen ja käynnissä olevan erikoistumisen vuoksi, mistä aiheutuu merkittäviä sosiaalisia ja taloudellisia seurauksia;

1. On samaa mieltä siitä, että on tarpeellista määritellä toimintasuunnitelma eurooppalaisen tekstiili- ja vaatetusteollisuuden kilpailukyvyn edistämiseksi, mutta katsoo, että komission ehdotus ei ole konkreettinen eikä johdonmukainen eikä sisällä mitään rahoitukseen ja toteutusaikatauluun liittyviä erityisiä sitoumuksia;

2. Valittaa sitä, että komissio ei ole ottanut mukaan tiettyjä työmarkkinaosapuolten tekemiä suosituksia, erityisesti pk-yritysten tukemista koskevia aloitteita, mikä vahvistaisi EU:n laajuisesti toimialan kilpailukykyä ja vaikuttaisi sangen myönteisesti työllisyystason säilyttämiseen ja uusien työpaikkojen luomiseen;

3. Korostaa tekstiili- ja vaatetusteollisuuden merkitystä monille EU:n alueille, erityisesti vähiten kehittyneille alueille (tavoite 1) ja taantuville teollisuusalueille (tavoite 2), joissa noin 40 % teollisuuden työvoimasta on keskittynyt alalle, ja kiinnittää huomiota naisten suureen suhteelliseen osuuteen alan työvoimasta, mikä joillain alueilla on jopa 75 %;

4. Korostaa tarvetta ottaa huomioon alan lukuisat epätyypilliset työpaikat (itsenäiset ammatinharjoittajat, tilapäistyö, osapäivätyö, kotona työskentely jne.) ja katsoo, että komission tulisi tehdä aluekohtainen tutkimus tulevista tukitoimenpiteistä näille työpaikkatyypeille, jotka eivät sovi yhteen pk-yritysmallin kanssa ja jotka edustavat suurta määrää alan moitteettoman toiminnan kannalta tärkeitä työpaikkoja;

5. Tähdentää tarvetta torjua eräissä Euroopan kaupungeissa huolestuttavasti yleistyneet vaatetusalan laittomat työpaikat sekä tarvetta parantaa tämän alan kotityötä tekevien asemaa;

6. Kehottaa komissiota laatimaan pikaisesti kertomuksen tämän alan lapsityövoiman käytöstä EU:n ja kolmansien maiden alueella, sekä keinoista, joista voi olla hyötyä sen torjumisessa;

7. Puolustaa tuotantoketjuvaihtoehtoa erityisesti EU:n tasolla toimialan kokonaisvaltaisen kilpailukyvyn takaamisen muotona, koska kaikki sarjan osat ovat olennaisia yhteenkuuluvan kokonaisuuden kannalta sekä tasalaatuisen ja korkean jalostusarvon tuotteisiin tähtäävän suuntauksen ylläpitämiseksi;

8. Korostaa, että Euroopan tekstiili- ja vaatetusteollisuuden nykyaikaistamisessa on edistettävä alueellista monipuolistumista, tuotantokapasiteettien muuntamista, työntekijöiden kouluttamista ja koko tuotantolinjan kattavaa, ympäristöä säästävien tuotteiden ja tuotantomenetelmien tarkoin kohdistettua tukemista;

9. Pyytää komissiota esittämään uuden toimintasuunnitelman, joka on konkreettinen, johdonmukainen ja yksityiskohtainen sekä rahoitusvälineiden että aikataulun osalta ja jossa korostetaan erityisesti seuraavia asioita:

a) innovaation ja alan uuden teknologian käytön edistäminen, mukaan lukien muun muassa tietotekniikka ja elektroninen kaupankäynti,

b) vuorovaikutuksen lujittaminen teollisuusketjun osien välillä kattaen kaikki kuitujen valmistajista koneiden valmistajiin ja kankaiden ja vaatteiden valmistajista jälleenmyyjiin,

c) erityisesti tekstiilialalle tarkoitetun laajan, sekä teknisen että liikkeenjohdollisen puolen kattavan koulutusohjelman toteuttaminen korostaen pk-yrityksiä ja alueita, joilla on paljon tekstiiliteollisuutta;

d) ympäristöseikkojen huomioon ottamisen edistäminen alalla alkaen välittömistä toimista kaikkein ongelmallisimpien materiaalien käytön vähittäiseksi lopettamiseksi EU:ssa;

10. Tukee työmarkkinaosapuolten vahvistamia sosiaalisia menettelytapasääntöjä ja toivoo niiden ulottamista kaikkiin kolmansien maiden kanssa tehtyihin sopimuksiin, ei ainoastaan niiden varsinaisen sosiaalisen arvon vuoksi vaan myös polkumyynnin vastustamiseksi; viittaa siksi 9. helmikuuta 1994 sosiaalilausekkeen käyttöönotosta yksipuolisissa ja monenkeskisissä kauppajärjestelmissä ((EYVL C 61, 28.2.1994, s. 89.)) ja 24. maaliskuuta 1994 GATT:n Uruguayn kierroksen monenkeskisten kauppaneuvottelujen tuloksista ((EYVL C 114, 25.4.1994, s. 25.)) antamiinsa päätöslauselmiin ja pyytää suojeluoikeutta kilpailua häiritsevän ja vilpillisten kaupan käytäntöjen suhteen; vaatii polkumyyntiä koskevan kuulemismenettelyn vahvistamista ja Euroopan parlamentin ottamista tiiviimmin mukaan ainakin täsmällisempään yhteisön etujen valvonnan toteuttamiseen;

11. Pyytää komissiota kehittämään toimialan työllisyyttä edistäviä aloitteita, vahvistamaan erityisesti tukea pk-yrityksille ja liittämään tähän tavoitteeseen työajan lyhentämiseen ja ammattikoulutuksen vahvistamiseen tähtääviä toimenpiteitä ja kiinnittämään erityistä huomiota uuden teknologian käyttöönottoon erityisesti naispuolista ja kouluttamatonta työvoimaa ajatellen;

12. On huolestunut valmistajista jakelijoihin ulottuvien tuotantoketjun osien välisen tehottoman vuorovaikutuksen EU:n tuotantoketjulle aiheuttamista seurauksista ja kerrannaisvaikutuksista ja kehottaa komissiota esittämään erityissuunnitelman tämän ongelman lieventämiseksi;

13. Pitää tärkeänä toimialan yritysten, ennen kaikkea pk-yritysten, pääsyä yhteisön viidenteen tutkimuksen puiteohjelmaan, jossa pyritään uusien tuotteiden kehittämiseen ja uuden tieto- ja viestintätekniikan sekä elektronisen kaupankäynnin tarjoamien etujen hyödyntämiseen; tämän tulisi olla osa todellista tekstiili- ja vaatetusalan toimintasuunnitelmaa, jonka tulisi perustua yhteisön neljännen tutkimuksen puiteohjelman piirissä toteutettujen toimien arviointiin;

14. Pyytää komissiota valvomaan tiukemmin ulkoista jalostusmenettelyä, koska tätä välinettä voidaan käyttää valetuotannonsiirtojen oikeuttamiseen kuin myös kamppailuun yhteisöllistä alkuperää olevien tuotteiden väärentämistä vastaan ja pyytää komissiota pitämään voimassa 1. tammikuuta 1998 alkaen sääntöä, jonka mukaan tämän menettelyn mukaisesti markkinoille saatetuilta tuotteilta edellytetään yhteisöllistä alkuperää olevia raaka-aineita;

15. Suosittaa komissiota lyhentämään polkumyynnin vastaisia menettelyitä ja tuotteiden väärentämistä koskevien väliaikaistoimien toteuttamista käsittelevien tutkimusten määräaikoja, jotta riitakysymykset voitaisiin ratkaista kohtuuajassa eikä asianomaisia yrityksiä asetettaisi uhanalaisiksi;

16. Puoltaa kaupan nykyisen vapauttamisaikataulun voimassapitoa tekstiili- ja vaatetusalan sopimuksen osalta toimialan rakennemuutostarpeen ja siihen kohdistuvan kilpailupaineen vuoksi ja vaatii EU:n altteimpia tuoteryhmiä sisällytettäviksi heti tekstiili- ja vaatetusalan sopimuksen viimeiseen vaiheeseen;

17. On huolestunut säännönvastaisuuksien laillistamisesta ja kolmansien maiden anomien tuontilupien ylimäärästä, mikä johtuu tiettyjen kolmansista maista peräisin olevien tekstiilituotteiden tuontiin sovellettavaa yhteistä menettelyä koskevan asetuksen ETY (N:o) 3030/93 ((EYVL L 275, 8.11.1993, s. 1.)) 8 artiklan muuttamisesta; pyytää tässä yhteydessä, että ryhdytään tarvittaviin hallinnollisiin toimiin sen takaamiseksi, että kolmansien maiden kanssa tehdyissä sopimuksissa noudatetaan tarkkaan tuontikiintiöjärjestelmiä;

18. Muistuttaa, että joidenkin kolmansien maiden harjoittama markkinoidensa perusteeton suojelu on vastoin Uruguayn kierroksen tekstiili- ja vaatetusalan tuotteista tehdyn sopimuksen 7 artiklan velvoitteita, ja katsoo näin ollen, että ensisijaisesti on sovellettava kaikkia käytettävissä olevia Euroopan tuotteita kyseisillä markkinoilla syrjivän epäreilun kilpailun vastaisia suojelumekanismeja, mikäli todellista pääsyä näille markkinoille halutaan edistää;

19. Painottaa sitä, että tekstiiliteollisuuden pääsyä kolmansien maiden markkinoille on tuettava, koska se kohentaisi alan kilpailukykyä; ilmaisee tukensa asetukselle, johon sisällytettäisiin yhteisön pk-yrityksille suunnatut vienninedistämistoimet ja tarpeen vaatiessa kansallisten vienninedistämistoimien koordinointi;

20. Pitää myönteisenä tietokannan luomista tulliin liittymättömistä esteistä ja markkinoille pääsyn esteistä ja pyytää komissiota ryhtymään toimenpiteisiin rahoituksen lisäämiseksi Exprom-ohjelmalle ja alan edistämiseksi kansainvälisillä markkinoilla erityisesti pk-yritysten osalta ja tukemaan kolmansien maiden markkinoiden vastavuoroista avautumista;

21. Korostaa yhä sitä, että on tiukennettava sekä väärennösten vastaisia määräyksiä että kehitysmaille ja siirtymäkauden talouksille sovellettavissa tullietuusjärjestelmissä tehtävien petosten vastaisia määräyksiä ja erityisesti tuotteiden alkuperätodistusten autenttisuuden toteamista koskevia sääntöjä; pyytää komissiota vauhdittamaan työtään tullietuusjärjestelmän alkuperäsääntöjen asiakirjojen yhdenmukaistamiseksi ja yksinkertaistamiseksi;

22. Pyytää komissiota tukemaan toimialan erityisasemaa rakennerahastojen varoilla sekä toimialan keinoin pk- ja Adapt-yhteisöaloitteilla, joiden ohella toimialalla sovellettaisiin yhteisön sisäpolitiikoissa erityistoimenpiteitä ja -politiikkoja;

23. Katsoo, että naispuolisen työvoiman poikkeuksellisen suuri osuus alalla ja alhainen pätevyystaso edellyttävät erityistoimia, joita voitaisiin toteuttaa rakennerahastojen uusien tavoitteiden 2 ja 3 avulla; kehottaa sen vuoksi komissiota ja jäsenvaltioiden hallituksia ottamaan käyttöön erityistoimia naisten työpaikkojen, joita teollisuudessa on muutenkin vähän, säilyttämiseksi ja alan työntekijöiden ammattitaidon parantamiseksi;

24. Kehottaa komissiota arvioimaan asianosaisten jäsenvaltioiden kanssa Retex-ohjelman toimeenpanoa ja ryhtymään tarpeellisiin toimiin sen todelliseksi ja tehokkaaksi toteuttamiseksi;

25. Pyytää komissiota harkitsemaan tekstiili- ja vaatetusteollisuuden rahoitusmekanismeja erityisesti tästä alasta suuresti riippuvaisilla alueilla komission Agenda 2000 -ehdotuksen valossa Retex-yhteisöaloitteen saattamiseksi loppuun vuonna 1999;

26. Suosittelee samasta syystä komissiolle tutkimuksen laatimista seurauksista, jotka saattavat aiheutua toimialalle euron käyttöönotosta, ja toimialan ulkoiselle kilpailukyvylle aiheutuvien kerrannaisvaikutusten arviointia;

27. Toistaa, että Euroopan tekstiili- ja vaatetusalan seurantakeskuksen olemassaolosta ja toiminnasta koituu hyötyä; tämän vuoksi painottaa sitä, että komission on esitettävä ehdotuksia, jotta seurantakeskus voi jatkaa toimintaansa alaa vahvistavien toimintalinjojen toteuttamiseen tarvittavan laadukkaan tilastollisen ja taloudellisen tiedon vuoksi;

28. Kehottaa komissiota jatkamaan työmarkkinaosapuolten kanssa aloitettua vuoropuhelua, jonka tarkoituksena on varmistaa tekstiili- ja vaatetusteollisuuden kilpailukyvyn parantamiseksi toteutettavien toimenpiteiden koordinointi ja valvonta; katsoo, että Euroopan parlamentti tulisi ottaa mukaan tähän vuoropuheluun;

29. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille ja parlamenteille.